Z A K LJ U Č C I

s 29. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 31. ožujka 2017. godine

*Pitanje:*

*Da li laboratorijski tehničar koji radi u kliničkom mikrobiološkom laboratoriju na dijagnostici TBC-a ima pravo na dodatak na plaću od 20%? Laboratorijski tehničari se na tom radnom mjestu mijenjaju svake 2 godine i u tom periodu rade 2/3 radnog vremena s uzročnicima 3. stupnja patogenosti (M. tuberculosis).*

**Zaključak broj 165:**

**Samo radnici koji sudjeluju u liječenju i dijagnostici za koje je potreban 3. i 4. stupanj biozaštite imaju pravo na dodatak s osnova posebnih uvjeta rada od 20%.**

*Pitanje:*

*Uvjeti rada za glavnu sestru Odjela dobivaju se na osnovi zbroja svih uvjeta rada na tom Odjelu uključujući i uvjete rada na Poliklinici, smatramo da to nije u redu te da glavna sestra treba imati najveći dodatak na uvjete rada unutar tog odjela.*

*Koji su uvjeti rada i položajni dodatak glavne sestre službe?*

*Da li sestra koja mijenja glavnu sestru za vrijeme bolovanja, godišnjeg odmora i edukacije ima pravo na plaću tog radnog mjesta?*

**Zaključak broj 166:**

**Povjerenstvo upućuje na Zaključak broj 22 točku b)II s 4. sjednice povjerenstva koja glasi:**

**Glavna sestra, zdravstveni i nezdravstveni radnik – voditelj odjela (zavoda) ima pravo na dodatak od 12% više od prosjeka dodataka koje ostvaruju zdravstveni radnici na tom odjelu (zavodu).**

**Dodatno, na odjelima na kojima svi zdravstveni radnici imaju isti dodatak na taj dodatak se dodaje 12%.**

**Na odjelima na kojima svi zdravstveni radnici nemaju isti dodatak, na prosjek svih tih dodataka u odjelu dodaje se 12%.**

**U svezi pitanja ima li medicinska sestra koja u vrijeme godišnjih odmora, edukacija ili bolovanja zamjenjuje glavnu sestru odjela pravo na plaću tog radnog mjesta Povjerenstvo se oglašava nenadležnim za tumačenje i prosljeđuje ga Ministarstvu zdravstva na nadležno postupanje.**